CELEX: 32021D0908
Language: el
Date: 2021-06-04 00:00:00
Title: Απόφαση (ΚΕΠΠΑ) 2021/908 του Συμβουλίου της 4ης Ιουνίου 2021 για την τροποποίηση της απόφασης 2012/642/ΚΕΠΠΑ σχετικά με περιοριστικά μέτρα λόγω της κατάστασης στη Λευκορωσία

4.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 197/3
               
            
         ΑΠΟΦΑΣΗ (ΚΕΠΠΑ) 2021/908 ΤΟΥ ΣΥΜΒΟΥΛΙΟΥ
         της 4ης Ιουνίου 2021
         για την τροποποίηση της απόφασης 2012/642/ΚΕΠΠΑ σχετικά με περιοριστικά μέτρα λόγω της κατάστασης στη Λευκορωσία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 15 Οκτωβρίου 2012 το Συμβούλιο εξέδωσε την απόφαση 2012/642/ΚΕΠΠΑ (1) σχετικά με περιοριστικά μέτρα κατά της Λευκορωσίας.
                  
               
                     (2)
                  
                  
                     Στις 24 και 25 Μαΐου 2021 το Ευρωπαϊκό Συμβούλιο εξέδωσε συμπεράσματα με τα οποία καταδίκασε σθεναρά την αναγκαστική προσγείωση πτήσης της Ryanair στο Μινσκ της Λευκορωσίας στις 23 Μαΐου 2021, που έθεσε σε κίνδυνο την ασφάλεια της αεροπορίας, καθώς και την κράτηση από τις αρχές της Λευκορωσίας του δημοσιογράφου Raman Pratasevich και της Sofia Sapega. Κάλεσε το Συμβούλιο να εγκρίνει τα αναγκαία μέτρα ώστε να απαγορευτεί η εναέρια διέλευση αεροσκαφών λευκορωσικών αερογραμμών από τον εναέριο χώρο της Ένωσης και να αποτραπεί η πρόσβαση πτήσεων που εκτελούν οι εν λόγω αερογραμμές στα αεροδρόμια της Ένωσης.
                  
               
                     (3)
                  
                  
                     Λόγω της σοβαρότητας του εν λόγω συμβάντος, το Συμβούλιο αποφάσισε ότι τα κράτη μέλη θα πρέπει υποχρεωτικώς να αρνούνται σε κάθε αεροσκάφος υπό την εκμετάλλευση λευκορωσικών αερομεταφορέων, ακόμη και εμπορικών, τη χορήγηση άδειας προσγείωσης στην επικράτειά τους, απογείωσης ή εναέριας διέλευσης από αυτή.
                  
               
                     (4)
                  
                  
                     Για την εφαρμογή του εν λόγω μέτρου απαιτείται περαιτέρω δράση της Ένωσης.
                  
               
                     (5)
                  
                  
                     Η απόφαση 2012/642/ΚΕΠΠΑ θα πρέπει, κατά συνέπεια, να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στην απόφαση 2012/642/ΚΕΠΠΑ παρεμβάλλεται το ακόλουθο άρθρο:
            
               
                  «Άρθρο 2α
                  
                     1.   Τα κράτη μέλη αρνούνται σε κάθε αεροσκάφος υπό την εκμετάλλευση λευκορωσικών αερομεταφορέων, ακόμη και εμπορικών, τη χορήγηση άδειας προσγείωσης στην επικράτειά τους, απογείωσης ή εναέριας διέλευσης από αυτή, σύμφωνα με τους εθνικούς τους κανόνες και δίκαιο και κατά τρόπο που να συνάδει με το διεθνές δίκαιο, ιδίως με τις σχετικές συμφωνίες πολιτικής αεροπορίας.
                  
                  
                     2.   Η παράγραφος 1 δεν εφαρμόζεται σε περίπτωση αναγκαστικής προσγείωσης ή αναγκαστικής εναέριας διέλευσης.
                  
                  
                     3.   Η παράγραφος 1 δεν εφαρμόζεται αν το οικείο κράτος μέλος ή κράτη μέλη κρίνουν ότι η προσγείωση, η απογείωση ή η εναέρια διέλευση είναι απαραίτητη για ανθρωπιστικούς σκοπούς ή για κάθε άλλο σκοπό που συνάδει με τους στόχους της παρούσας απόφασης. Στην περίπτωση αυτή, το οικείο κράτος μέλος ή τα οικεία κράτη μέλη ενημερώνουν τα άλλα κράτη μέλη και την Επιτροπή.».
                  
               
            
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 4 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  Απόφαση 2012/642/ΚΕΠΠΑ του Συμβουλίου, της 15ης Οκτωβρίου 2012, σχετικά με περιοριστικά μέτρα κατά της Λευκορωσίας (ΕΕ L 285 της 17.10.2012, σ. 1).